## Les exportacions de la Comunitat Valenciana creixen un 3,4 % en octubre i situen les vendes a l’exterior en 31.021 milions d’euros els deu primers mesos de l’any

*** La Comunitat Valenciana exporta durant octubre per valor de 3.207 milions d’euros
* La província de València experimenta un increment de l’1,8 %, Alacant creix un 4,6 % i Castelló un 6,2 % en el dècim mes de l’any**

Les exportacions de la Comunitat Valenciana el mes d’octubre de 2025 han arribat a un valor de 3.207 milions d’euros, un 3,4 % superior al mateix període de l’any 2024, segons dades fetes públiques este dilluns per la Direcció Territorial de Comerç de la Comunitat Valenciana, dependent de la Secretaria d’Estat de Comerç.

La consellera d’Indústria, Turisme, Innovació i Comerç, Marián Cano, ha destacat la importància de continuar donant suport a la promoció exterior i la internacionalització de les empreses de la Comunitat Valenciana, “com una aposta estratègica per al seu creixement i la seua competitivitat”.

Per províncies, València ha exportat producte per valor de 1.796,7 milions d’euros, amb un ascens de l’1,8%, respecte al mateix període de l’any anterior. Castelló xifra les seues exportacions en 765,8 milions d’euros, amb un increment del 6,2 %. Per la seua part, la província d’Alacant exporta producte per valor de 644,5 milions d’euros, amb un increment del 4,6 %.

Per àrees geogràfiques, les exportacions de la Comunitat Valenciana amb destinació a la Unió Europea creixen un 5 %. La UE concentra un 57,9 % del total de les exportacions. Destaquen els increments de les vendes amb destinació a Àsia, amb un augment del 21,3 %, així com a Àfrica, l’ascens del qual es xifra en un 17 %.

Quant als sectors, alimentació i begudes concentra un 22,7 % de les exportacions i registra un increment del 0,4 % en octubre. A continuació se situen els béns d’equip, amb un 17,5 % del total i un ascens del 10,9 %, respecte al mes d’octubre de 2024. Les semimanufactures no químiques creixen un 0,6 %. El capítol de productes químics experimenta un ascens del 12,8 %.

**Dades acumulades gener - octubre de 2025**

L’ascens de les exportacions de la Comunitat Valenciana el mes d’octubre ha situat les vendes a l’exterior en els primers deu mesos de l’any en 31.021,7 milions d’euros, la qual cosa representa un increment del 0,6 %, respecte al mateix període de l’any anterior.

La Comunitat Valenciana concentra el 9,6 % de les exportacions espanyoles en este període.

Fecha: 22/12/2025